open-index/open-wikipedia-markdown huggingface dataset:
Eija Salonen

**Eija Salonen** (* 10. Dezember 1975 in Kärkölä, Finnland) is en ehmalge finnische Biathletin.

Eija Salonen geev 1993 hör Debüt in' Biathlon-Weltcup as 63. in' Sprint vun Kontiolahti. Dree Johr later wunn se in Osrblie as 25. in' Eenzel eerste Weltcuppunkte. 1996 nehm se in Ruhpolding ok eerstmals an Biathlon-Weltmeesterschapen deel un keem in' Eenzel up Platz 29. En eerst herutragen Ergevnis reck se 1999 mit en darten Platz mit de finnisch Staffel um Katja Holanti, Outi Kettunen un Annukka Mallat bi en Rennen in Lake Placid. 2002/03 harr Salonen hör best Weltcupjohr. In' Rahmen vun de  Weltmeesterschapen vun Chanty-Mansijsk schaff Salonen hör best Platzeeren in en Eenzelrennen, as se in' Eenzel up den söbenten Platz keem. Ok mit de Staffel reck se bi de WM as Sösste en goot Platzeeren. In fiev Rennen keem se in de Saison in de Punkteränge un wurr 42. in' Gesamtweltcup.

## Weblenken
* [Eija Salonen in de Datenbank vun de [IBU] (engelsch)]
Miltonduff

**Miltonduff** is en Whisky-Brenneree in de Neeg vun Elgin, Moray, Schottland.

## Historie
De Brenneree is 1824 op dat Land vun dat Benediktinerklooster Pluscarden boet worrn. Vundaag besteiht keen Verbinnen mehr twüschen dat Klooster, liekers warrt de Naam vun’t Klooster wieter noch op de Kisten mit de Buddels bruukt. De Destille is 1930 un 1970 tweemol mit veel Opwand renoveert worrn.

De Whisky ut de Miltonduff-Brenneree warrt ünner annern vör Blend Whiskys bruukt. He is en wichtigen Bestanddeel vun den Ballentine’s Whisky. Man dat gifft ok en Reeg vun Single-Malt-Affüllen vun’n Miltonduff.

## Kiek ok
* List vun de schottischen Brennereen

## Literatur
* Michael Jackson: *Malt Whisky*. Vullstännig aktualiseerte un utwiete Oplaag. Heyne, München 2008, ISBN 978-3-89910-234-5 (*Collection Rolf Heyne*).

## Weblenken

* Miltonduff ''Scotch Whisky Distillery'' op ScotchWhisky.net (engelsch)
Amt Freeborg

Dat **Amt Freeborg** weer en Verwaltungsrebeed in dat Königriek Hannover mit Seet in Freeborg binnen de Landdrostie Stood. Dor hett groff dat Rebeed von de hüdige Samtgemeen Noordkeden (utbenahmen de Gemeen Wischhoben) tohöört.

Dat Leid över dat Amt harr bet 1867 en Amtmann. In de Prüßentied na 1867 hett de eerste Beamte Amtshauptmann heten.

## Historie

Dat Amt Freeborg is bi de Verwaltungs- un Justizreform an’n 1. Oktober 1852 in dat Königriek Hannover ut dat Grevengericht Freeborg nee billt worrn.

As Gericht för dat Amt is to’n 1. Oktober 1852 dat Amtsgericht Freeborg inricht worrn.

1859 bi de nächste Verwaltungsreform is dat Amt Wischhoben denn ok Deel von dat Amt Freeborg worrn.

Nadem dat Königriek Hannover 1866 an Prüßen kamen is, sünd 1867 Stüürkreise in de ne’e Provinz Hannover inricht worrn. Dat Amt hett denn to’n Stüürkreis Stoder Maschkreis tohöört.

Bi de Verwaltungsreform in Prüßen to’n 1. April 1885 is dat Amt Freeborg oplööst worrn un dor is de Kreis Keden von worrn.

## Inwahnertall

## Amtlüüd

* 1852–1859: Georg Martin Victor Quentin
* 1859–1881: Ludwig Pagenstecher
* 1881–31. März 1885: Bodo Voigts

## Footnoten
Johann Georg Wilhelm Meyer

**Johann Georg Wilhelm Meyer** (* 1784; † 1858) weer en düütschen Jurist un Verwaltungsbeamten.

Meyer is 1784 boren. He hett Juristeree studeert un sien Dokter maakt. 1818 is he Hoff- un Kanzlieraad bi de Justizkanzlie Göttingen worrn un 1820 gelehrten Oberappellationsraad bi dat Oberappellationsgericht Celle. Dor weer he bet 1832. Von 1832 bet 1838 is he Landdrost von de Landdrostie Lümborg ween. In dat Johr is he as Kanzliedirekter an de Justizkanzlie Ossenbrügge wesselt un 1853 Direkter von dat Obergericht Ossenbrügge worrn.

He weer von 1839 bet 1849 außerordentlich Liddmaat von’n Hannöverschen Staatsraad, 1849 bet 1856 Liddmaat von’n Staatsraad un 1856 bet 1858 wedder außerordentlich Liddmaat.
Adolf von Selchow

** Albrecht Hugo von Selchow** (* 4. Dezember 1810 in Rettkewitz; † 9. Juni 1878 in Bad Ems) weer en düütschen Verwaltungsbeamten.

Von Selchow is 1810 as Söhn von Friederike Ludowika Amalie, borene Kummer (31. Januar 1783–31. Mai 1864), un Friedrich Wilhelm von Selchow (24. Juni 1769–5. Mai 1845) in Rettkewitz boren. Sien Broder weer Werner von Selchow. He weer Regerungsassesser bi de Regerung in Danzig un is 1844 an de Regerung in Liegnitz versett worrn. Dor is he denn Regerungsraad worrn.

He hett 1849 vertredungswies dat Amt as Landraad von’n Landkreis Glogau övernahmen un is 1850 denn richtigen Landraad worrn. 1866 is he Zivilkommissar för den Westdeel von Öösterrieksch-Slesien worrn.

He weer von 1867 bet 1869 kommissarschen Landdrost von de Landdrostie Lümborg. Na de Tied in Lümborg is he Oberregerungsraad bi de Regerung in Frankfort/Oder ween.

Von Selchow weer 1852 bet 1855 un 1866/1867 Maat von dat Prüüßsche Aforntenhuus.

He is 1867 Ehrenridder von’n Johanniter-Orden worrn.

He hett an’n 7. Oktober 1845 in Danzig Meta Steffens (* 16. Juli 1825) freet. De beiden harrn de Dochter Rosalie (* 2. Dezember 1846).

## Footnoten
Johannes Schrader

**Johannes Schrader** (oder ok *Johann Schrader*; * 1813; †) weer en düütschen Verwaltungsbeamten.

Schrader is 1813 boren. He is 1837 Regerungsreferendar bi de Regerung in Potsdam worrn un 1842 Regerungsassesser bi de Regerung in Minnen. 1845 hett he as Hülpsarbeider bi dat Ministerium för dat Königliche Huus anfungen un keem 1846 an de Regerung in Merseburg. In’n März 1848 hett he kommissarsch dat Amt as Landraad von’n Landkreis Stendal övernahmen un is in’n November 1850 richtigen Landraad worrn. He is bet Mai 1863 Landraad bleven. 1850 hett he den Titel von en Regerungsraad kregen. 1863 is he Oberregerungsraad bi de Regerung in Königsbarg worrn un 1866 bi de Regerung in Trier. Dor weer he bet 1873.

He weer von 1873 bet 1885 Landdrost von de Landdrostie Lümborg. To’n 1. April 1885 is de Landdrostie denn oplööst worrn.

Schrader hett 1884 den Königlich prüüßschen Kronenorden II. Klass mit Steern kregen.

## Footnoten
August von der Wense (1792–1867)

**Ernst Georg  Friedrich von der Wense** (* 6. August 1792 in Wohlenro’e; † 27. August 1867 in Holdenstedt) weer en düütschen Verwaltungsbeamten.

Von der Wense is 1792 in Wohlenro’e as Söhn von Charlotte, borene von Hohnhorst (3. April 1773–3. August 1826), un den Landsökonomiekummissar Ludwig Christian Friedrich von der Wense (21. September 1764–13. März 1855) boren. He hett sik an’n 24. April 1809 an de Universität Helmstedt inschreven un Juristeree studeert. An’n 16. Mai 1810 hett he sik an de Universität Göttingen inschreven un dor wieder studeert. In Göttingen is he Maat von dat Corps Hannovera worrn.

Na dat Studium is he toeerst Drost supernumerär bi de Ämter Gifhorn un Levenborg worrn un 1827 as Drost to’n eersten Beamten von dat Amt Knesebeck opstegen. Dat is he bet 1839 bleven.

He weer von 1839 bet 1842 Landdrost von de Landdrostie Lümborg un denn von 1842 bet 1863 Landraad för dat Gifhornsche Quartier von de Lümbörgsche Landschop. He weer ok Maat von’n Hannöverschen Staatsraad un tosätzlich in de Kreditkummischoon von dat Ridderschopliche Kreditinstitut för dat Förstendom Lümborg un Maat von’n engern Utschuss von de Landweerschopliche Sellschop Celle. As Kommissar weer he tostännig för de Damenkloosters Isenhagen un Wienhusen in dat Förstendom Lümborg.

Von der Wense weer Herr op Holdenstedt, Mörße, Hatdörp un Wohlenro’e un ok Grundbesitter in de Region Ülzen un Celle.

1840 hett he dat Kummandörkrüüz 1. Klass von’n Guelphenorden kregen.

He hett an’n 25. März 1820 in Celle Caroline Dorothea von Willich (16. Februar 1801–10. Dezember 1861) freet. De beiden harrn 13 Kinner, ünner annern den Söhn Adolf (22. Januar 1824–7. Mai 1883) un de Döchter Anna Ida Wilhelmine (2. August 1834–9. Dezember 1880) un Klara (hett later Carl von Laffert freet).

## Footnoten
August von der Wense

**August von der Wense** is de Naam von

* August von der Wense (1792–1867), düütschen Verwaltungsbeamten,
* August von der Wense (1854–1930), düütschen Politiker,
* Ernst-August von der Wense (1899–1966), düütschen Politiker.
Cranz (Mehrdüdig Begreep)

**Cranz** betekent

* Cranz, Oort in de Stadt Hamborg,
* Cranz, Seebad in Oostprüßen, vondaag Selenogradsk in de Oblast Kaliningrad, Russland.

**Cranz** is de Familiennaam von

* Alexander Cranz (1779–1845), düütschen Verwaltungsbeamten,
* August Cranz, düütschen Musikverleger,
* August Alwin Cranz (1834–1923), düütschen Musikverleger,
* August Friedrich Cranz (1737–1801), düütschen Schriever,
* Carl Julius Cranz (1858–1945), düütschen Mathematiker,
* Christl Cranz (1914–2004), düütsche Skirennlöperin,
* David Cranz (1723–1777), düütschen Missionar un Historiker,
* Eberhard Cranz (1894–1969), düütschen Offzeer,
* Ferdinand Edward Cranz (1914–1998), US-amerikaanschen Ooldphiloloog,
* Friedrich Cranz (1792–1840), düütschen Verwaltungsbeamten,
* Friedrich Alexander Leopold Cranz (1807–1878), düütschen evangeelschen Theoloog,
* Friedrich-Carl Cranz (1886–1941), düütschen Offzeer,
* Fritz Cranz (*Friedrich Cranz*; 1890–1945), düütschen Offzeer,
* Heinrich Cranz (1856–1926), düütschen Mathematiker,
* Hermann Cranz (1883–1944), düütschen Mechaniker,
* Rudolf Cranz (1918–1941), düütschen Skirennlöper,
* Thomas Cranz (1785/1786–1853), düütschen Teekner.

Kiek ok bi: Crans, Kranz, Krantz, Crantz.
Jérôme von Schlotheim

**Jérôme Napoléon „Hieronymus“ Freiherr von Schlotheim** (* 26. Januar 1809 in Kassel; † 4. März 1882 in Potsdam) weer en prüüßschen Verwaltungsbeamten un Politiker.

Von Schlotheim is 1809 as jüngsten Söhn von Charlotte Sophie Sabine Dorothea, borene von Lehsten (1772–1840), un den General Ernst Wilhelm Freiherr von Schlotheim (1764–1845), den Stadtkummandanten von Kassel, boren. An’n 27. Juli 1844 is em in Prüßen de Freeherrnstand bestätigt worrn.

He weer bet 1836 königlich-prüüßschen Offzeer un toletzt Major. He weer ok Egendömer von dat Good Kownaty in’n Kreis Wreschen. Von 1838 af an weer he Landraad in den Kreise Wreschen (1838–1845), Bomst (1846–1851), Teltow (1851–1852) un Randow (mit Sitt in Stettin; 1852–1855). As Landraad von’n Landkreis Randow weer he ok Polizeidirekter von Stettin. Von 1854 bet 1869 weer he Oberregerungsraad bi de Regerung in Minnen un in Frankfort/Oder. Von 1869 bet 1873 weer he Landdrost in de Landdrostie Lümborg un von 1873 bet 1881 Regerungsviez- un Regerungspräsident von de Regerung in Potsdam.

Von Schlotheim weer Maat von de Frankforter Natschonalversammlung. He weer ok Ridder von’n Johanniter-Orden.

Von Schlotheim hett an’n 10. Februar 1837 Dorette von Wurmb (14. Mai 1815–25. Oktober 1853) freet. De beiden harrn de Kinner Thecla (* 1839) un Berthold (1840–1888). In twete Eh hett he an’n 2. Februar 1860 Charlotte Freiin von Haynau (15. November 1823–2. März 1904) freet. Mit ehr harr he de Kinner Mathilde (* 1860), Werner (* 1862) un Luise (* 9. Mai 1864).

## Footnoten
Georg Ludwig von Torney

**Georg Ludwig von Torney** (* 22. August 1791 in Heern; † August 1863) weer en düütschen Verwaltungsbeamten.

Von Torney is 1791 in Heern boren. He weer von’n 10. April 1806 bet 25. März 1809 op de Ridderakademie Lümborg. Na de Ridderakademie hett he denn an de Universität Heidelberg un de Universität Göttingen Juristeree studeert. 1809 is he in Heidelberg Maat von de Corpslandsmannschop Guestphalia I. Von 1836 bet 1843 weer he Amtsassesser bi dat Amt Coppenbrügge un Adminstrater von dat Kloosteramt Wülfinghausen.

He weer von 1843 bet to sien Dood 1863 Landdrost von de Landdrostie Lümborg.

## Footnoten
Gotthelf Dietrich von Ende

**Gotthelf Dietrich von Ende** (* 1726; † 14. Oktober 1798 in Stood) weer en düütschen Verwaltungsbeamten.

Von Ende is 1726 as Söhn von Gottlob Ferdinand von Ende († 31. März 1758) in dat Kurförstendom Sassen boren. He weer op de Fürsten- un Landschool in Meißen un hett von 1745 af an an de Universität Leipzig Juristeree studeert. He weer von 1764 bet 1782 Regerungsraad in Ossenbrügge un is 1782 to’n Geheemraad ernannt worrn. He weer von 1782 bet to sien Dood 1798 Vörsitter von de Regeren von Bremen-Veern in Stood un toglieks Direkter von de Justizkanzlie Stood un dat Hoffgericht Stood.

He hett an’n 29. Mai 1759 Johanna Adelheid Gräfin von der Schulenburg-Wolfsburg († 11. Mai 1802; Dochter von Anna Adelheit Catharina von Bartensleben un Adolph Friedrich von der Schulenburg) freet. De beiden harrn ünner annern de Söhns Ferdinand Adolph (1760–1817),  Albert Gotthelf (* 18. Februar 1765–1829) un Karl Wilhelm Adolph (* 1776).

## Footnoten
Amt Wischhoben

Dat **Amt Wischhoben** weer en Verwaltungsrebeed in Bremen-Veern un in dat Königriek Hannover mit Seet in Wischhoben binnen de Landdrostie Stood. Dor hett groff dat Rebeed von de hüdigen Gemenen Drochters un Wischhoben tohöört.

Dat Leid över dat Amt harr en Amtmann, de twete Beamte weer bet 1816 de Amtsschriever.

## Geografie

Dat Amt bestünn ut fiev Delen, de nich direkt mitenanner verbunnen weren. Twüschen düsse Rebeden leeg dat Grevengericht Bützfleet. In’n Noordoosten leeg Holsteen, in’n Süden dat Grevengericht Oolland, de Stadt Stood un dat Amt Stood un in’n Noordwesten dat Gericht Oosten (Stand 1848).

## Historie

Bi de Wiehnachtsfloot an’n 24./25. Dezember 1717 is in dat Land Keden de Diek braken. Dat Land Keden kunn de Kösten för de Diekreparaturen nich dregen un hett Kurförst Georg I. dat Land överlaten. Ünner Kurförst Georg II. weer dat Land 1741 denn wedder kumplett indiekt. Dat Land hett nu den Kurförst tohöört un de hett en Amtsverwalter insett. 1746 is ut düt Land denn dat Amt Wischhoben billt worrn. De Amtlüüd weren toglieks aver ok jümmer Greven von dat Grevengericht Bützfleet.

1810 hett Frankriek ünner Napoleon dat Amt innahmen. In disse Franzosentied hett dat toeerst bet to’n 31. Dezember 1810 to dat Departement von de Elv- un Wersermünn in dat Königriek Westfalen höört un denn to dat Departement von de Elvmünnen un direkt to Frankriek. Wischhoben weer in disse Tied Deel von de Mairie Hamelwöörn in’n Kanton Freeborg. 1813 müssen de Franzosen dat Amt denn opgeven un de ole Stand is wedderkamen.

1848 weer dat Amt so 55,04 km² groot.

Dat Amt Wischhoben hett bi de Verwaltungs- un Justizreform an’n 1. Oktober 1852 in dat Königriek Hannover ok noch dat Grevengericht Bützfleet tokregen. Dör Verordnung von’n 28. September 1852 hett dat Amt Wischhoben mit de Reform de Öörd Stodermoor un Schölisch un den Dööshoff an dat Amt Stood afgeven.

As Gericht för dat Amt weren von’n 1. Oktober 1852 af an de Amtsgerichten Wischhoben un Bützfleet tostännig.

1859 bi de nächste Verwaltungsreform is dat Amt Wischhoben denn oplööst worrn un keem an dat Amt Freeborg.

### Öörd Stand 1848

## Inwahnertall

## Amtlüüd

Dat Amt is in de eerste Tied von Amtsverwalters verwaltet worrn. Andreas Emmen weer de eerste, de den Rang Amtmann harr. Nadem de Greev von dat Grevengericht Bützfleet, Christoph Otto von Düring, 1746 as Drost in dat Amt Ahlden versett worrn is, weer Emmen denn ok för dat Grevengericht mit tostännig. Later is dat denn jümmer so bleven, dat de Amtlüüd ok de Verwaltung in dat Grevengericht övernahmen hebbt.

Amtsverwalters:
* Cornelius Ehler
* Gregorius Blech
* Friederich Hinrich Koch

Amtlüüd:
* –1755: Andreas Emmen
* 1755–1766: Hermann Adolph von der Beck
* 1766–1780: Johann Friedrich Plate
* 1780–1786: Johann Friedrich Keyßler
* 1786–1793: Conrad Heinrich Andreas Hepke
* 1794–1804: Johann Philipp Balck
* 1814–1824: Daniel Kannengießer
* 1824: Amtsassesser Anton Dietrich von Wersebe
* 1825–1831: Amtsassesser Heinrich Wilhelm Julius Schönian
* 1831–1841: Ludwig Erxleben
* 1841–1848: Amtsassesser Friedrich Otto Ludwig Wyneken
* 1848–1859: Ludwig Pagenstecher (bet 1853 Amtsassesser, denn Amtmann)

## Footnoten
Erich Krause (Verwaltungsbeamten)

**Erich Krause** (* 1897; †) weer en düütschen Verwaltungsbeamten.

Krause is 1897 boren. He hett Juristeree studeert un sien Dokter maakt. Na dat Studium is he in’n prüüßschen Staatsdeenst gahn. He is 1924 Regerungsassesser un Hülpsarbeider bi dat Landraadsamt von’n Landkreis Rosenberg worrn. 1925 keem he as Hülpsarbeider an dat Polizeipräsidium Berlin un 1928 in dat Binnenministerium. He is 1929 Regerungsraad un Liddmaat von de DStP worrn.

An’n 14. September 1931 hett he opdragswies dat Amt as Landraad von’n Landkreis Liegnitz övernahmen. Dat is he bleven, bet he an’n 1. Oktober 1932 kommissarschen Landraad von’n Landkreis Calau worrn is. Dor is he bet to’n 15. Mai 1933 bleven, as he in einstweiligen Rohstand versett worrn is. He weer denn von 1933 bet 1943 Regerungsraad bi de Regerung in Lümborg. 1943 is he Oberregerungsraad worrn un hett vertredungswies dat Amt as Landraad von’n Landkreis Ülzen övernahmen. Von 1943 bet 1945 weer he vertredungswies Landraad von’n Landkreis Borgdörp.

He weer von 1954 bet 1962 de Präsident von’n Regerungsbezirk Lümborg.

## Footnoten
Hans-Rainer Frede

**Hans-Rainer Frede** (* 28. Juni 1932 in Breslau; † 26. August 2005 in Thale) weer en düütschen Jurist un Politiker von de SPD.

Frede is 1932 in Breslau boren. Bet to siene Flucht na Queddelnborg in’n Februar 1945 weer he op de School in Lauban/Slesien. He hett de Oberschool 1950 mit dat Abitur afslaten. He is denn na Hannover tagen un hett Juristeree an de Universitäten Mainz ud Hamborg studeert. Sien eerst juristisch Staatsexamen hett he 1954 afleggt. Dat twete Staatsexamen hett he 1959 maakt. Frede hett denn an de Universität Hamborg sien Dokterarbeid över en strafrechtlich Thema schreven un en Ergänzungsstudium in Volksweertschop un Psychologie anfungen. Den Dr. jur. hett he in’n Sommer 1961 afslaten. 

Von 1960 bet 1962 weer he persönlichen Referent von de neddersassischen Sozialministers Georg Diederichs un Kurt Partzsch. Von 1962 bet 1963 is he an’n Landkreis Allefelle afordnet worrn un von Februar 1963 bet Oktober 1965 an’n Regerungsbezirk Hannover. Von 1965 bet 1970 weer he Böverkreisdirekter von’n Landkreis Zellerfeld un von 1971 bet 1976 Regerungspräsident von’n Regerungsbezirk Lümborg. Na disse Tied weer he as Avkaat aktiv.

Frede weer Maat von de Gewerkschaft ÖTV un Vörsitter von’n SPD-Oortsvereen Lümborg. He weer ok Vörsitter von’n Landsfrömmenverkehrsverband von Neddersassen un von’n Frömmenverkehrsverband in de Lümbörger Heid.

Frede weer von’n 21. Juni 1978 bet 20. Juni 1982 (negente Wahlperiood) Maat von’n Landdag von Neddersassen. He is över de Landslist in’n Landdag intagen. He weer dor von’n 15. September 1978 bet 20. Juni 1982 Vörsitter von’n Utschuss för Weertschop un Verkehr.

## Warken

* *Die Rechtspflicht zum Handeln aus vorangegangenem Tun bei den unechten Unterlassungsdelikten*, Dissertation Universität Hamborg 1961
Véronique Claudel

**Véronique Claudel** (* 22. November 1966 in Cornimont) is en ehmalge franzöösch Biathletin.

Véronique Claudel weer gegen Enn’ vun de 1980er- un in de eerst Hälft vun de 1990er Johren en vun de spoodriekst Biathletinnen vun de Welt. Hör eerst Biathlon-Weltmeesterschapen leep Claudel in Feistritz an der Drau, reck aber mit Staffel un Team jewiels blots den achten Platz. 1990 wurr se in dat Eenzel vun  Minsk Negente. In Lahti verpass Claudel 1991 mit de Staffel up den veerten Platz en eerste Medaille. Hör eerste Olympisch Winterspelen leep se 1992 in Albertville. Bi de Spelen in hör franzöösch Heimat, bi de eerstmals Biathlonrennen vun Fruen in dat Olympisch Programm weern, wunn se mit Corinne Niogret un Anne Briand de Goldmedaille in’ Staffelwettbewarf (dormals noch mit blots dree Starterinnen)  vör de Mannschap ut Düütschland. Fiev Daag later verpass se en tweet Medaille in’ Eenzel blots  um 6,2 Sekunden gegen Myriam Bédard un keem up den veerten Platz. Twee Johr later wunn se bi de Spelen vun Lillehammer mit Niogret, Briand un Delphyne Burlet in dat Staffelrennen de Bronzemedaille. Dorto keem in dat sülvig Johr de Bronzemedaille in den Teamwettbewarf vun de Biathlon-Weltmeesterschapen 1994 in Canmore. Se harr all bi de Weltmeesterschapen in dat Johr tüschen de beid Olympisch Spelen mit Niogret, Burlet un Briand achter de tschechisch Staffel de Sülvermedaille wunnen. 

Ok dornah reck Claudel wiederhen internatschonalen Erfolg vör allen in’ Staffel- un  Teamwettbewarf. Bi de Biathlon-Weltmeesterschapen 1995 in Antholz wunn se gemeensam mit Niogret, Briand un Delphyne Heymann achter de düütsch Staffel Sülver, mit Niogret, Briand un Emmanuelle Claret in’ Teamwettbewarf Bronze. 1997 keem Claudel mit dat Team in Osrblie noch eenmal up den fievten Platz. In’ Weltcup belegg Claudel in de Saison 1987/88 den teihnten, 1991 den achten un 1993 weer den teihnten Rang in de Gesamtwertung. Nah de Saison 1997/98 hett se hör Loopbahn afslooten.

## Weblenken
* Véronique Claudel in de Datenbank vun de IBU (engelsch)
* Sportlerportraits (frz.; PDF-Datei; 1,26 MB)
* Véronique Claudel in de Datenbank vun Sportsreference.com (engelsch)
Klaus Becker

**Klaus Becker** is de Naam von

* Klaus Becker (1923–1971), düütschen Kabarettist,
* Klaus Becker (* 1934), düütschen Beamten,
* Klaus Becker (* 1953), düütschen Oboenspeler,
* Klaus Becker (* 1959), düütschen Politiker,
* Klaus-Dieter Becker (* 1935), düütschen Mathematiker un Physiker,
* Klaus-Martin Becker (* 1933), düütschen röömsch-kathoolschen Geistlichen.

Kiek ok bi: Claus Becker.
Klaus Becker (Regerungspräsident)

**Klaus Becker** (* 1934 in Celle) is en düütschen Beamten.

Becker is 1934 in Celle boren. He hett an de Universitäten Freiburg un Göttingen Juristeree studeert un sien Dokter maakt. He weer tiedwies as Ministerialdirigent Baas von de Präsidialabteilung ünner den neddersassischen Ministerpräsident Ernst Albrecht. Von 1981 bet 1990 weer he Regerungspräsident von’n Regerungsbezirk Lümborg. Denn hett he bet 1995 in Swerin as Berader von de Ministerpräsidenten von Mekelborg-Vörpommern, Alfred Gomolka un Berndt Seite, arbeidt.

## Footnoten
Biathlon-Weltmeesterschapen 2015

De **47.&nbsp;[[Biathlon-Weltmeesterschapen]]** funnen van’  4. bit 15. März 2015 in Kontiolahti (Finnland) statt.

Kontiolahti harr sück mit 23 to 20 Stimmen unverwacht gegen den norweegsch Hööftstadt  Oslo dörsett. Dormit funnen de Weltmeesterschapen nah 1990 un 1999 to’n darten Mal in Kontiolahti statt.

De in’ Weltcup utdragen Eenzel-Mixed-Staffel tell nich to de söss verscheeden Disziplinen.

## Tietplaan

Klocktieden entspreeken MEZ.

## Medaillenspegel
### Natschonen

### Sportler

## Mannlüüd
### Sprint 10 km




**Datum:** Saterdag, 7. März 2015, 13:00 Uhr

Meld un an’ Start: 129 Athleten; upgeven (DNF): 2

För den in’ Weltcup up Platz 3 liggen Simon Schempp, de en vun de Favoriten för dit Rennen weer, reck dat nah söben Scheetfehler blots to Platz 77, womit he dat nahfolgen Verfolgungsrennen verpassen dee.



### Verfolgung 12,5 km




**Datum:** Sönndag, 8. März 2015, 13:15 Uhr

Meld un an’ Start: 60 Athleten



### Eenzel 20 km

### Staffel 4 × 7,5 km




**Datum:** Saterdag, 14. März 2015, 16:30 Uhr



### Massenstart 15 km



**Datum:** Sönndag, 15. März 2015, 16:15 Uhr



## Fruen
### Sprint 7,5 km




**Datum:** Saterdag, 7. März 2015, 16:30 Uhr

Meld: 106 Athletinnen; nich an’ Start (DNS): 1; upgeeven (DNF): 2


### Verfolgung 10 km




**Datum:** Sönndag, 8. März 2015, 16:00 Uhr

Meld: 60; nich an’ Start (DNS): 2


### Eenzel 15 km




**Datum:** Saterdag, 11. März 2015, 17:15 Uhr

Meld: 105 Athletinnen; nich an’ Start (DNS): 4; upgeeven (DNF): 1


### Staffel 4 × 6 km



**Datum:** Freedag, 13. März 2015, 17:15 Uhr

Meld un an’ Start: 25 Natschonen, överrund (LPD): 6, afbraaken (DNF): 0


### Massenstart 12,5 km



**Datum:** Sönndag, 15. März 2015, 13:30 Uhr

Meld un an’ Start: 30 Athletinnen


## Mixed
### Staffel 2 × 6 km + 2 × 7,5 km



**Datum:** Dönnerdag, 5. März 2015, 17:15 Uhr

Meld un an’ Start: 26 Natschonen, överrund (LPD): 5, afbraaken (DNF): 0

Wiedere Staffeln ut düütschspraakig Länner:

: Aita Gasparin, Elisa Gasparin, Benjamin Weger un Mario Dolder 1:23:33,4 h (0+7) 13. Platz.


## Enkeld Nahwiesen


## Weblenken
* Offizieller Webauftritt (engelsch, russisch, finnisch)
* Offizielle Websteed vun de IBU
* Meldung över de Vergaav
Olympisch Winterspelen 1960/Biathlon

Bi de **[[Olympisch Winterspelen 1960|VIII. Olympisch Spelen 1960]]** in Squaw Valley wurr eerstmals en **[[Biathlon]]**-Wettbewarf utdragen. 

## Eenzel 20 km




Datum: 21. Februar 1960, 8:00 Uhr
Ola Wærhaug

**Ola Wærhaug** (* 24. Dezember 1937 in Skedsmo; † 9. Oktober 2025) weer en norweegsch Biathlet.

Wærhaug wunn en Sülvermedaille mit de Biathlon-Staffel bi de Olympisch Winterspelen 1968 in Grenoble. Tovör harr he all an de Olympisch Spelen 1960 un 1964 ahn Spood deelnommen. Bi de Biathlon-Weltmeesterschapen 1965 wunn he de Goldmedaille mit de Staffel un keem in’t Eenzel up den veerten Platz. Bi de Biathlon-Weltmeesterschapen 1967 wunn he nochmals mit de Staffel Gold un keem in’t Eenzel up Platz 5. 

## Weblenken
* Ola Wærhaug in de Datenbank vun Sportsreference.com (engelsch)

## Enkeld Nahwiesen
Birgit Honé

**Birgit Honé** (* 8. November 1960 in Bad Schwartau) is en düütsche Verwaltungsbeamtin.

Honé is 1960 in Bad Schwartau boren un in Stell opwussen. Na dat Abitur 1979 an dat Gymnasium Karkdörp in Willemsborg hett se von 1979 bet 1988 Juristeree an de Universität Hamborg studeert un weer na dat Studium von 1988 bet 1990 Geschäftsföhrerin bin Jugendverband *Die Falken*, Bezirk Hannover. Von 1990 bet 1992 weer se Parlamentarsche Referentin von de SPD-Frakschoon in’n Landdag von Neddersassen un dor tostännig för de Rebeden Soziale Saken, Arbeid, Wahnungsbo un Gliekstellung. Denn hett se von 1992 bet 1994 as Leiterin von dat Ministerbüro von’n Sozialminister Walter Hiller arbeidt un von 1994 bet 1999 as Geschäftsföhrerin von de SPD-Landdagsfrakschoon. Von 1999 bet 2002 weer se Abteilungsleiterin bi de Neddersassische Staatskanzlie. Toeerst Abteilung 2 (Recht, Verwaltung, Personal) un denn Abteilung 1 (Richtlinien der Politik, Ressortkoordinierung, Kabinetts- und Bundesratsangelegenheiten). In dat Johr 2002 hett se dat Amt as Regerungspräsidentin von’n Regerungsbezirk Lümborg övernahmen. Dat hett se aver al an’n 4. März 2003 wedder afgeven, as dat Kabinett Wulff I (CDU/FDP) in Neddersassen de Regeren övernahmen hett.

2004 bet 2013 weer se Liddmaat von’n Senaat bi’n Neddersassischen Landsrekenhoff un dor bet 2010 tostännig för de Rebeden Binnenministerium, Ümweltministerium, Buereeministerium un den Verfatensschutz. Siet 2011 is se tostännig för de Rebeden Binnenministerium, Sozialministerium un den Verfatensschutz. An’n 19. Februar 2013 is Honé in dat Kabinett Weil Staatssekretärin in de Neddersassische Staatskanzlie worrn.

Se is bet 2002 Liddmaat in’n Opsichtsraad von de Neddersassische Sellschop för Endlagerung von Sonderaffäll ween, bet 2003 von de Entwicklungssellschop Jade-Weser-Port un bet 2003 von de Seefischmarkt und Hafenumschlag Cuxhaven GmbH. Bet 2002 weer se Liddmaat in’n Biraad von de Neddersassische Wattenmeerstiftung. 2014 is se Liddmaat von’n Verwaltungsraad von de NBank worrn.

Honé is scheedt, hett een Dochter un leevt in Seinje.

## Footnoten
Ulrike Wolff-Gebhardt

**Ulrike Wolff-Gebhardt** (* 19. März 1947 in Ostroe; † 7. Oktober 2016 in Nörden (Oostfreesland)) weer en düütsche Verwaltungsbeamtin.

Gebhardt is 1947 in Ostroe boren. Se hett 1966 bet 1972 an de Universität Göttingen Sozialweertschop studeert un ehr Studium as Diplom-Sozialwirtin afslaten. Se is 1988 Stadtraad in Emden worrn un weer 1992 bet 1994 Stadtdirektersche in Emden. Wolff-Gebhardt weer Liddmaat von de SPD.

Se weer denn von Dezember 1994 bet 2002 Regerungspräsidentin von’n Regerungsbezirk Lümborg. An’n 16. April 2002 hett se dat Amt as Staatssekretärin un Baas von de Staatskanzlie von Sleswig-Holsteen övernahmen. As Ministerpräsidentin Heide Simonis 2005 aftreden is, is ok Wolff-Gebhardt in Rohstand versett worrn. Nadem se in Rohstand is, weer se för de Stiftung Senior Experten Service as Beraderin in’t Butenland aktiv.

Von 1999 bet 2006 weer se Liddmaat von dat Kuratorium von de Hanns-Lilje-Stiftung.

Se weer verheiraadt mit Walter Wolff un hett toletzt in Nörden leevt.

## Footnoten
Rolf Wandhoff

**Rolf Wandhoff** (* 15. September 1917 in Ossenbrügge; † 4. November 1995) weer en düütschen Verwaltungsbeamten. He weer in de CDU.

## Leven

Wandhoff is 1917 in Ossenbrügge boren un in Freiberg opwussen. Sien Vader weer dor Perfesser an de Bergakademie. Na dat Abitur kemen direkt Arbeidsdeenst un Wehrdeenst. He weer den ganzen Tweten Weltkrieg dör Soldaat. Na de Kriegsfungenschop hett he an de Universitäten Göttingen un Bonn Juristeree studeert. Na en korte Tied as Richter is he 1951 bi dat Binnenministerium von Neddersassen in Hannover anfungen.

1953 is he na de Kommunalopsicht von de Bezirksregerung Ossenbrügge wesselt un hett övergangswies dat Leid över dat Rechtsamt un dat Amt för Kommunalopsicht von’n Landkreis Graafschop Heien övernahmen. 1955 is he in de Staatskanzlie as Referent von Ministerpräsident Hellweeg för Verwaltungsreform, Kommunalrecht un Rundfunkfragen versett worrn. Tosätzlich weer he Ünnerrichtsleiter för Kommunalrecht an de Verwaltungsakademien Nenndörpe un Ossenbrügge för de Inspekter-Anwärters.

1958 hett he sik as Böverkreisdirekter bi’n Landkreis Melle beworven un hett den Posten denn von’n 15. März 1958 bet 30. September 1968 utöövt. Tosätzlich weer he Maat in de Weber-Kummission, de de Kommunalreform in Neddersassen vörbereidt hett.

1968 hett Wandhoff sik in’n Landkreis Gifhorn as Böverkreisdirekter wählen laten, nadem dat aftosehn weer, dat de Landkreis Melle bi de Kreisreform in Neddersassen oplööst warrt. In Gifhorn is he bet 1976 bleven. In siene Amtstied is ok de Heidbrand 1975 fullen, bi de he in siene Funkschoon de böverste Katastrophen-Verantwortliche in sien Kreis weer.

He weer denn von 1976 bet 1981 Regerungspräsident von’n Regerungsbezirk Lümborg un is 1981 in Rohstand gahn. Dat weer 1976 al beslaten Saak, dat de Regerungsbezirke Lümborg un Stood 1978 tohoopleggt warrn schöölt. Wandhoff hett dorüm deelwies ok Opgaven för’n Regerungsbezirk Stood övernahmen.

Nadem Wandhoff in Rohstand weer, hett he wedder in Melle leevt. Dor is he 1995 ok begraven worrn. He weer 52 Johr lang mit siene Fro Lore verheiraadt un harr dree Kinner.

Wandhoff hett ünner annern dat Bundsverdeenstkrüüz I. Klass, den Verdeenstorden von dat Land Neddersassen I. Klass, dat Füürwehr-Ehrenkrüüz 1. un 2. Klass, de Ehrennadel von’n Volksbund Düütsche Kriegsgräverförsorg un den Ehrenteller von’n Kreis Melle un den Kreis Regenwalde kregen.

## Warken

* *Der Grönegau zu Wittekinds Zeiten.* Heimatvereen Melle, Melle 1987

## Footnoten
Fritz Kaestner

**Fritz Kaestner** (* 27. März 1905 in Berlin; † 21. Dezember 1991 in Lümborg) weer en düütschen Politiker un Verwaltungsbeamten von de SPD.

Kaestner is 1905 in Berlin boren. 1945 weer he Ministerialdirekter un in dat Staatsministerium Ollnborg Minister för Karken un Scholen (Kabinett Tantzen II). Dat is he bleven, bet dat Land Ollnborg 1946 Deel von dat nee grünnte Land Neddersassen worrn is. He hett denn in dat Afdeel för Scholen un Karken bi’n Regerungsbezirk Ollnborg arbeidt.

He weer von 1962 bet 1970 Regerungspräsident von’n Regerungsbezirk Lümborg.

## Footnoten
Birgit Pollmann

**Birgit Pollmann** (* 6. August 1947 in Bruunswiek; † 20. August 1994 ok dor) weer en düütsche Politikwetenschopperin un Verwaltungsbeamtin.

Pollmann is 1947 in Bruunswiek boren. Se hett Politik- un Geschichtswetenschop un Philosophie studeert un 1976 ehren Dokter maakt. Ehr Habilitatschoon weer 1985. Se weer denn von 1985 bet 1988 Perfessersche an dat Seminar för Politikwetenschop un Soziologie von de Technische Universität Bruunswiek un von’n 1. September 1988 bet 1993 Stadtraad för Kultur, School un Sport in Bruunswiek. In’n September 1993 is se Regerungspräsidentin von’n Regerungsbezirk Lümborg worrn, nadem Manfred Imgart trüggtreden weer. Dat is se bleven bet to ehren Dood 1994. Pollmann is an’n 20. August 1994 ganz unverwacht dör en Gehirnblutung doodbleven. Se is op’n Hauptkarkhoff Helmstidder Strate begraven. Na ehr is Ulrike Wolff-Gebhardt Regerungspräsidentin worrn.

Polmann weer verheiraadt un harr twee Söhns.

## Warken

* *Reformansätze in Niedersachsen 1945 - 1949, dargestellt am Beispiel der Gesetzentwürfe zur paritätischen Besetzung der Industrie- und Handelskammern und zur Bodenreform.* 1976 
* *Reformansätze in Niedersachsen.* Niedersächsische Landeszentrale für Politische Bildung, [Hannover] 1977
* *Niedersachsen in Geschichte und Gegenwart.* Niedersächsische Landeszentrale für Politische Bildung, Hannover 1979
* *Lehrerinnen in Deutschland und in den USA zwischen Emanzipation und Anpassung.* Lang, Frankfort an’n Main 1989 
* *Die Bedeutung Heinrich Büssings für die Industrialisierung Braunschweigs.* Stadtarchiv, Bruunswiek 1993

## Footnoten
Helmuth Andreas Koch

**Andreas Carl Hermann Koch** (**Helmuth Koch** nöömt; * 17. September 1889 in Bremerhoben; † 2. Juli 1963 in Ilten) weer en düütschen Verwaltungsbeamten un Politiker von de DNVP, later CDU.

Koch is 1889 as Söhn von en Schippsinschenör in Bremerhoben boren. He weer op dat Gymnasium in Bremerhoben un hett denn an de Universitäten Freiburg, Leipzig un Wien Juristeree studeert. He weer Soldaat in’n Eersten Weltkrieg un is en poor Maal verwunnt worrn. 1920 hett he sien Dr. iur. maakt un 1921 dat 2. Staatsexamen. 1922 is he in’n breemschen Staatsdeenst gahn. He hett bi dat Amt Bremerhoben anfungen un weer dor Hülpsarbeider. In de Tied von de Weimarer Republik weer Koch in de DNVP. 1923 hett he den Amtshauptmann vertreden, hett dat Amt 1925 kommissarsch övernahmen un is 1927 richtigen Amtshauptmann worrn. 1937 müss he ut polietsche Grünn sien Amt afgeven. In’n Tweten Weltkrieg weer he Beamten in Gotenhafen (Gdingen). Na’n Krieg is he an’n 24. Mai 1945 von de US-amerikaansche Militärregerung as Böverbörgermeester von Wersermünn un as Baas von de Verwaltung von’n Landkreis Wersermünn insett worrn. Dat is he bleven, bet em an’n 2. Juli 1946 Gerhard van Heukelum as Böverbörgermeester aflööst hett. 1946 is he in de Verwaltung von dat Land Neddersassen anfungen un is dor 1948 Präsident von dat Landsernährungsamt worrn. Von 1950 bet 1954 weer he Regerungspräsident von’n Regerungsbezirk Lümborg. Koch weer nu in de CDU ringahn un hett von’n 6. Mai 1955 bet 5. Mai 1959 (drüdde Wahlperiood) as Afornten för den Wahlkreis Lümbog-Stadt in’n Landdag von Neddersassen seten. He weer in disse Tied von’n 26. Mai 1955 af an neddersassischen Finanzminister in dat Kabinett Hellweeg I. He is bet to’n 18. November 1957 Minister bleven, as em in dat Kabinett Hellweeg II August Wegmann as Minister aflööst hett. 1957 hett Koch dat Amt as Präsident von dat Bundsoberseeamt övernahmen.

## Warken

* *Zwiespalt zwischen Wille und Erklärung bei der Aktienzeichnung.* Dokterarbeid, Universität Griepswoold 1920
Smalmereg

**Smalmereg** is ene Stadt in’t Suerland in den Hoochsuerlandkreis in den Regerensbezirk Arensperg in Noordrhien-Westfalen. Se is na de Fläck de gröttste noordrhien-westfäälsche Stadt, de keen Stadtkreis is, un na de Fläck een vun de gröttste Städer in Düütschland. Smalmereg weer in de Hanse un is oder weer dat Zentrum vun de Textilindustrie in’t Suerland. 2013 harr se 24980 Inwahners. De Postleettahl is 57392. 
De Polizei gifft dat in Smalmereg-Friäwerg. Smalmereg höört to't Rebeet vun de Daagblääd Westfalenpost un Westfälische Rundschau. 79 % vun de Inwahner vun Smalmereg sünd kathoolsch un 11 % evangeelsch. Hans Frankenthal, de Liddmaat vun den Zentralrat der Juden in Deutschland weer, weer dorher.

## Gemenen, de an de Stadt grenzen
*Bad Berleburg
*Bestwig
*Essel
*Lennestadt
*Meskede
*Winnenmerg

## Stadtroot
*CDU: 21 Seten (ok de Börgermeester Bernhard Halbe)
*SPD: 4 Seten
*Bündnis 90/De Grönen: 3 Seten
*Unabhängige Wählergemeinschaft: 5 Seten
*Bürgergemeinschaft für Schmallenberg: 5 Seten

## Oortsdelen

## Weblenken

* Websteed vun Smalmereg (hoochdüütsch)
Männer vom Morgenstern

De **Männer vom Morgenstern** sünd en Heimatbund in dat Elv-Werser-Dreeeck. De Vereen hett mehr as 1300 Liddmaten un hett sien Seet in Bremerhoben.

De Heimatbund deit sik mit dat Rebeed von de fröheren Hertogdömer Bremen un Veern befaten, also groff dat Elv-Werser-Dreeeck. De Fokus liggt aver op dat Rebeed von Bremerhoben un den Landkreis Cuxhoben. In dat sülve Rebeed arbeidt de Stoder Geschichts- un Heimatvereen.

## Historie

De Bund is 1882 von Hermann Allmers grünnt worrn. De Naam kummt dorvon, dat de Vereen in dat Gasthuus *Slott Morgensteern* in Weddewarden (an de fröhere Steed von dat Slott Morgensteern) grünnt worrn is.

Ut de vörgeschichtliche Sammlung von Jan Bohls, de he 1896 anfungen hett, is later dat Morgensteern-Museum worrn, dat vondaag Historisch Museum Bremerhoben heten deit. In dat Huus *Slott Morgensteern* ünnerhöllt de Vereen ok en Vereensbibliotheek mit 10.000 Bänn.

De *Männer vom Morgenstern* doot elk Johr siet 1898 jemehr *Jahrbuch der Männer vom Morgenstern* rutbringen, in dat Bidrääg to de regionale Geschicht tohoopstellt sünd.

All twee Johr gifft de Vereen siet 1957 den Hermann-Allmers-Pries ut. Dat Priesgeld von 3000 Euro warrt von de Stadt Bremerhoben, den Landkreis Cuxhoben un de Stadt Cuxhoben stift.

Tohoop mit de Kreisspoorkass Wersermünn-Hadeln (nu Werser-Elv-Spoorkass) hett de Vereen 1979 de Möhlenstiftung grünnt, de sik för dat Bewohren von de Wind- un Watermöhlen in de Region insett. De Stiftung hett betherto mehr as 250.000 Euro an Toschüss an de Besitters von ole Möhlen vergeven.

### Vörsitters

* 1882–1902: Hermann Allmers
* 1902–1929: Erich Eibe von Lehe
* 1941–1943: Richard Cappelle
* Johann Jacob Coordes
* 1952–1969: Benno Eide Siebs
* 1969–1972: Ernst Klemeyer
* –1996: Heinrich E. Hansen
* 1997–2007: Johannes Göhler
* 2008–: Nicola Borger-Keweloh

## Literatur

* *Satzung der Männer vom Morgenstern. Heimatbund an Elb- und Wesermündung e. V.*, in: Jahrbuch. Männer vom Morgenstern 86 (2007), S. 345–348, ISBN 978-3-931771-86-7
* Johannes Göhler: *Ein Bauernsohn aus Rechtenfleth machte den Anfang. 125 Jahre Männer vom Morgenstern – Heimatbund an Elbe- und Wesermündung*. In: Heimat zwischen Elbe und Weser. Jg. 26, Nr. 3, Juli 2007
* Heinrich Schmidt: *100 Jahre "Männer vom Morgenstern"*. In: Jahrbuch. Männer vom Morgenstern, Bd. 62, 1983, S. 11–30

## Weblenken

* Websteed von de Männer vom Morgenstern (hoochdüütsch)
Hermann von Borries

** Karl Alexander Sigismund Heinrich von Borries** (* 7. September 1820 op Good Eckendorf; † 26. August 1896 in Kassel) weer en düütschen Verwaltungsbeamten.

Von Borries is 1820 as Söhn von Julie Sophie Charlotte Artemisia, borene von Bülow (2. Februar 1787–31. Dezember 1860), un Wilhelm von Borries (9. April 1785–15. August 1858) op Good Eckendorf boren. He hett an de Universität Heidelberg Juristeree studeert. 1841 is he Liddmaat von dat Corps Saxo-Borussia worrn. Na dat Studium is he in’n prüüßschen Staatsdeenst gahn. He weer Referendar un is 1850 Gerichtsassesser in Naumborg worrn. Von 1851 bet 1860 weer he bi de Spezialkommissionen in Stendal un Meideborg. As Regerungsassesser güng he 1860 an de Regerung in Danzig un is dor 1862 Regerungsraad worrn. 1866 is he an de Regerung in Köslin un 1868 an de Finanzdirekschoon Hannover versett worrn. 1876 güng he as Oberregerungsraad an de Regerung in Oppeln.

Von Borries is 1883 Präsident von de Finanzdirekschoon Hannover worrn. Von 1885 bet to sien Rohstand 1886 weer he Regerungspräsident von’n Regerungsbezirk Lümborg. In’n Rohstand hett he bet to sien Dodd in Kassel leevt.

He hett an’n 3. Dezember 1867 in Köslin  Sophie Charlotte Beitzke (7. März 1844–19. Februar 1873) freet. De beiden harrn de Döchter  Philippine Julie (1. Mai 1869–12. November 1948) un Frieda (2. März 1871–9. Februar 1872).

## Footnoten
Hermann Freiherr von Ziller

**Max  Freiherr von Ziller** (* 1867 in Meiningen; † 14. März 1929) weer en düütschen Verwaltungsbeamten.

Von Ziller is 1867 in Meiningen boren. 1905 hett he den Adelsrang von en Freeherr kregen. He hett Juristeree studeert un sien Dr. jur. maakt. He is na dat Studium in’n prüüßschen Staatsdeenst gahn. He is 1890 Referendar worrn un 1894 Regerungsassesser. 1900 hett he as Hülpsarbeider bi dat Rieksamt för Binnensaken anfungen un keem 1901 an de Regerung in Kassel. He weer denn von 1902 bet 1907 Landraad in’n Landkreis Zabrze. Na de Tied as Landraad is he wedder Hülpsarbeider worrn, nu in’t Binnenministerium von Prüßen. Dor hett he den Rang von en Gehemen Regerungsraad un Vortragenden Raad kregen un as Nafolger von Friedrich von Schwerin dat Personalreferat von de Innere Verwaltung övernahmen. 1910 is he ok noch Gehemen Oberregerungsraad worrn. Von 1914 bet 1917 weer he Regerungspräsident von’n Regerungsbezirk Lümborg. Na disse Tied weer he von 1917 bet 1918 Oberpräsident von de Provinz Pommern in Stettin. 1918 hett he noch den Titel von en Würklichen Gehemen Raad kregen un is in’n März von dat Johr denn ut Krankheitsgrünn in Rohstand gahn. Grünn för sien Krankheit weren en Nervenlieden un dat he sik in’n Eersten Weltkrieg strikt an de Ernährungsregulerungen hollen harr un dorüm to wenig eten harr. In’n Rohstand hett he in Göttingen leevt. 1925 is he Vörsitter von’n Opsichtsraad von de Roggenrentenbank un de Neelandaktiensellschop worrn. He is 1929 na en Hartslag doodbleven.

## Footnoten
Carl Mauve

** Franz Ludwig Mauve** (* 18. August 1860 in Kattowitz; † 7. Dezember 1922 in Lümborg) weer en prüüßschen Verwaltungsbeamten.

Mauve is 1860 as Söhn von en Bargraad in Kattowitz boren. He hett Juristeree an de Universität Breslau studeert. 1880 is he Liddmaat von dat Corps Lusatia Breslau worrn. In’n November 1882 hett he dat eerste juristische Staatsexamen maakt un in dat Johr ok an de Universität Straßburg sien Dr. jur. kregen.

In’n Januar 1883 is Mauve Gerichtsreferendar bi dat Oberlandsgericht Breslau worrn un Anfang 1885 as Regerungsreferendar an de Regerung in Oppeln wesselt. In’n Oktober 1887 hett he de Grote Staatsprüfung maakt un is denn as Regerungsassesser an de Regerung in Posen gahn. 1890 keem he na dat Oberpräsidium von de Provinz Posen. Von Juni 1891 bet September 1892 weer he Hülpsarbeider in dat Prüüßsche Kultusministerium.

Von 1892 bet 1900 weer he toeerst kommissarsch, von April 1893 af an denn richtigen Landraad von’n Kreis Hadersleben. In’n Juni 1900 is he toeerst kommissarsch, in’n September denn richtig Oberregerungsraad bi de Regerung in Kassel worrn. Dor is he later ok Viez von’n Regerungspräsidenten ween. In’n März 1903 is he Oberpräsidialraad bi’n Oberpräsident in Kassel worrn. He weer von Juli 1910 bet 1917 Regerungspräsident von’n Regerungsbezirk Auerk un von September 1917 bet to sien Dood 1922 in’n Regerungsbezirk Lümborg. Mauve is dör de Folgen von en Operatschoon doodbleven.

Mauve weer verheiraadt mit Elisabeth Kunitz (* 1867). Na ehren Dood hett he in twete Eh Anna von Gehren (* 7. Oktober 1876; Dochter von Reinhard von Gehren) freet. He harr mit siene beiden Froon veer Söhns un een Dochter. 

## Ehren

Mauve hett den Königlich prüüßschen Kronen-Orden, III. Klass, kregen.

## Warken

* *Die usucapio libertatis*, Breslau, 1882
* *Das Wanderarbeitsstättengesetz vom 29. Juni 1907*, Berlin, 1909

## Footnoten
Dominik Landertinger

**Dominik Landertinger** (* 13. März 1988 in Braunau am Inn) is en öösterrieksch Biathlet. Sien bither gröttsten Erfolge sünd de Gewinn vun de Goldmedaille in' Massenstart bi den Weltmeesterschaften 2009 vör Christoph Sumann un Iwan Jurjewitsch Tscheresow, die Sülvermedaille in de Staffel bi de Olympisch Spelen 2010 as ok Sülver in' Sprint un Bronze mit de Staffel bi de Olympisch Winterspelen 2014.

## Leven un Karriere
Landertinger verbroch de eerst Johren vun sien Leven in Weng im Innkreis. He leevt in  Hochfilzen un hett en Lehre to'n Maschienbautechniker maakt. Der vun Reinhard Gösweiner traineert Sportler vun den *HSV Hochfilzen* bedrifft siet 1998 Biathlon un hörrt siet 2003 den öösterriekschen Natschonalkader an. 

Landertinger weer en spoodriek Jöögd - un Juniorensportler. 2004 nehm he in Haute Maurienne eerstmals an Jöögdweltmeesterschapen deel un reck as best Ergevnis en negenten Platz in' Eenzel. Een Johr later wurr he över de sülvig Streck Söbenter un Veert mit de Staffel. Noch beeter leep dat för hüm 2006 in Presque Isle, wo he Bronze in' Eenzel un Sülver mit de Staffel wunn. Bit to Saisonenn' 2006/07 is Landertinger in' Junioren-Europacup antreeden, wo he 2006 in Obertilliach en Verfolgungsrennen wunn un dreemal up dat Podium leep. Sien Deelnahm an Jöögdweltmeesterschapen weer 2007 in Martell, wo he Sülver in' Sprint wunn, Veert in de Verfolgung wurr un mit de Staffel de Goldmedaille wunn. 2007 is ok bi de Junioreneuropameesterschap in Bansko un wunn dor Gold in Sprint un Verfolgung, as ok Sülver mit de Staffel.

Siet de darte Statschoon vun de Saison 2007/08, Pokljuka, trett Landertinger ok in Biathlon-Weltcup an un keem in sien eerst Rennen, enb Eenzel, sofort up den  18. Platz. In den folgen Sprint keem he bit up Platz 12. In de Saison 2008/09 wunn Landertinger mit de Staffel dat Weltcuprennen in Oberhof un wurr Tweet in Hochfilzen. An' 17. un 18. Januar 2009 reck he in Ruhpolding as Tweet in' Sprint un Dart in de  Verfolgung ok in de Eenzeldisziplinen sien eerst Podestplätze. In Pyeongchang wunn he bi de  Biathlon-Weltmeesterschapen 2009 dat Massenstartrennen vör sien Landsmann Christoph Sumann. An' Enn' vun dat Weltcupfinale in Chanty-Mansijsk 2009 seker he sück den  Spezialweltcup in' Massenstart vör Ole Einar Bjørndalen.  

Bi de Olympisch Winterspelen in Vancouver seker he sück mit de Staffel gemeensam mit Simon Eder, Daniel Mesotitsch un Christoph Sumann de Sülvermedaille achter dat Team ut Norwegen. Bi de Olympisch Winterspelen in Sotschi wunn he in' Sprint de Sülvermedaille achter Ole Einar Bjørndalen aber vör Jaroslav Soukup un as Slusslöper Bronze mit de Staffel, de in de glieker Besetten as 2010 leep.

Bi de Biathlon-Weltmeesterschapen 2016 keem he in dat Eenzel up Platz 2 achter Martin Fourcade un mit der öösterrieksch Staffel up den 4. Platz. Een Johr later reck he mit der öösterrieksch Mannschap den darten Platz.

2009 wurr Landertinger mit dat Golden Ehrenteeken för Verdeensten um de Republiek Öösterriek uttekent.

## Weblenken
* Dominik Landertinger in de Datenbank vun de IBU (engelsch)
* Dominik Landertinger in de Datenbank vun de FIS (engelsch)
* Offiziell Websteed
Amt Bremerhoben

Dat Breemsche **Amt Bremerhoben** weer en Verwaltungsrebeed un Gericht von de Hansestadt Bremen för Bremerhoben. Dat Leid över dat Amt harr en Amtmann, de ünner den Senaatskommissar för de Havenstäder stünn.

## Historie

Dat Amt Bremerhoben is an’n 1. Mai 1827 grünnt worrn, nadem dat Königriek Hannover dat Rebeed an de Münn von de Geest an de Stadt Bremen aftreden hett, ut dat denn Bremerhoben billt worrn is. Dat Amt Bremerhoben hett Opgaven övernahmen, för de in Vesack dat Amt Vesack tostännig weer un in Bremen dat Ünnergericht Bremen.

Mit de Rieksjustizgesetten von 1879 sünd Justiz un Verwaltung trennt worrn. Dat Amt Bremerhoben weer blots noch för de Verwaltung tostännig. För de Justiz is dat Amtsgericht Bremerhoben nee inricht worrn. De Posten von’n Amtmann is to disse Tied nich mehr nee besett worrn. De gröttste Deel von de Opgaven leeg nu bi de Gemeen Bremerhoben un bi dat Amtsgericht. Dat geev keen Bedarf för en utbillten Jurist bi dat Amt. Bet 1895 hett dorüm de Baas von de Polizeiverwaltung dat Leid von dat Amt mit övernahmen. 1895 wull Bremen denn aver wedder mehr staatliche Repräsentanz wiesen, besünners gegenöver de prüüßschen Landrääd ut de Ümgegend.

Mit de Veerte Verordnung över den Neeopbo von dat Riek von 1939 is Bremerhoben Deel von dat prüüßsche Wersermünn worrn un dat Breemsche Amt Bremerhoben is oplööst worrn. De letzte Amtmann, Helmuth Andreas Koch, is 1937 al von de Natschonalsozialisten afsett worrn un sietdem harr dat keen Amtmann mehr geven. De Haven von Bremerhoben is 1939 aver nich mit Deel von Wersermünn worrn. He is 1938 direkt an de Stadt Bremen fullen. In düt Havenrebeed hett dat dat Havenboamt geven, dat 1939 ok Opgaven von de Gemeen övernahmen hett un dorüm in dat Johr ümdöfft worrn is in Hansestadt-Breemsch Amt Bremerhoben. Dat Hansestadt-Breemsche Amt Bremerhoben is 1998 mit dat Havenamt Bremen tohoopgahn un hett denn Hansestadt-Breemsch Havenamt heten. 2002 is dat ganz oplööst worrn un de Opgaven sünd to’n gröttsten Deel von de BremenPorts Management + Services GmbH & Co. KG övernahmen worrn.

## Amtlüüd

* 1827–1832: Johann Heinrich Castendyk
* 2. Mai 1832–12. Juli 1850: Johann Daniel Thulesius
* 16. Oktober 1850–1871: Georg Wilhelm Gröning
* 30. Juni 1871–1878: Friedrich August Schultz
* 1878–1895: nüms
* 1895–1901: Friedrich Dommes
* 1901–1912: Caspar Hermann Heye
* 1912–1913: Waldemar Becké
* 1913–1923: Erich von Seelen
* 1923–1937: Helmuth Andreas Koch
* 1937–1939: nüms
Tollboom

**Tollboom** betekent

* en Schrank, de fröher Straten afsperrt hett, üm dor Toll to kasseren von de Lüüd, de dor dörkaamt,
* Tollboom, Oort in de Gemeen Öberndörp in’n Landkreis Cuxhoben, Neddersassen,
* Tollboom, Oort in de Gemeen Wingst in’n Landkreis Cuxhoben, Neddersassen.